Hétfőn írtuk meg, hogy nyolcezer forintos támogatást küld az önkormányzati választás előtt a 65 év feletti kerületi lakosoknak a józsefvárosi önkormányzat az idősek világnapja alkalmából. A hírt a kerület fideszes polgármestere, Sára Botond írta ki a Facebookon.

A Népszava most azt írja, Terézvárosban egy picikét nagyvonalúbbak voltak, és a Hassay Zsófia fideszes polgármester által jegyzett köszönőlevél mellé itt 10 ezer forint jár az időseknek, ráadásul itt a 62. életévüket betöltött kerületi lakosoknak.

A tízezer forint összegű természetbeni támogatás, vagyis ajándék- és bevásárló utalvány mellett a levél szerint azért a polgármester abban is bízik, hogy a „felelős városvezetési gyakorlatunknak és takarékos, a felesleges vagy pazarló kiadásokat nélkülöző gazdálkodásunknak köszönhetően a célzott és indokolt jóléti intézkedések köre tovább gyarapodhat”.